b'\n_START_ARTICLE_\nEgil Olsen\n_START_SECTION_\nUra valmentajana\n_START_PARAGRAPH_\nDrillo Olsen on ensimm\xc3\xa4isi\xc3\xa4 valmentajia, jotka ovat k\xc3\xa4ytt\xc3\xa4neet videoanalyysej\xc3\xa4 apuna valmennusty\xc3\xb6ss\xc3\xa4. Olsen ker\xc3\xa4si huomattavan m\xc3\xa4\xc3\xa4r\xc3\xa4n dataa eri pelaajien otteista. Toimiessaan Norjan jalkapallomaajoukkueen p\xc3\xa4\xc3\xa4valmentajana 1990-luvulla, h\xc3\xa4n piti Norjan aseena viisasta peli\xc3\xa4, sill\xc3\xa4 Olsenin mielest\xc3\xa4 Norjalla ei ollut riitt\xc3\xa4v\xc3\xa4sti maailmanluokan pelaajia voittamaan huippujoukkueita. _NEWLINE_Olsen vastusti my\xc3\xb6s merkkaava miesvartiointipuolustusta. Olsenin taktiikkana oli yleens\xc3\xa4 4\xe2\x80\x935-1-muodostelma. T\xc3\xa4m\xc3\xa4n seurauksena Olsenin puolustuspainotteista taktiikka moitittiin tyls\xc3\xa4ksi, vaikka t\xc3\xa4ll\xc3\xa4 taktiikalla Norjan maajoukkue saavutti hyvi\xc3\xa4 tuloksia 90-luvulla. _NEWLINE_Olsen on valmentanut useita norjalaisjoukkueita, mutta h\xc3\xa4n kokeili siipi\xc3\xa4\xc3\xa4n my\xc3\xb6s Englannissa. H\xc3\xa4n valmensi 1999\xe2\x80\x932000 Wimbledonia Valioliigassa, mutta sai potkut seuran per\xc3\xa4simest\xc3\xa4 juuri ennen kuin seuran putoaminen p\xc3\xa4\xc3\xa4sarjasta varmistui._NEWLINE_Maajoukkuevalmentajana Olsen johdatti Norjan MM-kisoihin 1994 ja 1998. 1994 tuloksena oli alkulohkon viimeinen sija, mutta 1998 Norja selvisi nelj\xc3\xa4nnesv\xc3\xa4lieriin saakka, joissa se kuitenkin h\xc3\xa4visi Italialle 1\xe2\x80\x930._NEWLINE_Kokonaisuutena Olsenin maajoukkuevalmentajan ura oli loistokas. 88 ottelusta Norja voitti 46, pelasi 28 kertaa tasan ja h\xc3\xa4visi 16 kertaa. Maalieroksi j\xc3\xa4i 168\xe2\x80\x9363._NEWLINE_V\xc3\xa5lerenga IF:n teknisen\xc3\xa4 johtajana 2005\xe2\x80\x932007 toiminut Drillo palasi valmennusteht\xc3\xa4viin syyskuussa 2007, kun h\xc3\xa4n teki kolmivuotisen sopimuksen Irakin jalkapallomaajoukkueen valmentamisesta. Tavoitteena oli luotsata Aasian mestaruuden 2007 voittanut Irak MM-kisoihin 2010. _NEWLINE_Helmikuussa 2008 Drillo sai kuitenkin pikapotkut Irakin maajoukkuevalmentajan teht\xc3\xa4vist\xc3\xa4 vain vajaan puolen vuoden ty\xc3\xb6skentelyn j\xc3\xa4lkeen. Irakin jalkapalloliitto kertoi syyksi sen, ett\xc3\xa4 Drillo oli kielt\xc3\xa4ytynyt valmentamasta joukkuetta Irakin ep\xc3\xa4vakaalla kurdialueella. _NEWLINE_\xc3\x85ge Hareiden j\xc3\xa4tetty\xc3\xa4 Norjan maajoukkuevalmentajan teht\xc3\xa4v\xc3\xa4t joulukuussa 2008 Drillon nimi nousi seuraajaehdokkaiden listalle. Pitk\xc3\xa4n prosessin p\xc3\xa4\xc3\xa4tteeksi Drillo otti tammikuussa 2009 vastaan v\xc3\xa4liaikaisen maajoukkuevalmentajan teht\xc3\xa4v\xc3\xa4n, kunnes uusi varsinainen p\xc3\xa4\xc3\xa4valmentaja l\xc3\xb6ydet\xc3\xa4\xc3\xa4n.  H\xc3\xa4nen johdollaan Norja voitti helmikuussa Saksan maaottelussa 1\xe2\x80\x930. Voitto oli Norjan ensimm\xc3\xa4inen Saksasta sitten 1936 olympialaisten. _NEWLINE_Lopulta Drillo luotsasi Norjaa karsintojen loppuun asti ja allekirjoitti marraskuussa jatkosopimuksen, joka kattaa EM2012-karsinnat.  Drillon johdolla Norja on pelannut hyvin EM-karsinnoissa ja taistelee tosissaan kisapaikasta. Elokuussa 2011 Norjan jalkapalloliitto jatkoi veteraanivalmentajansa sopimusta vuoden 2013 loppuun saakka. Olsenin oli alun perin tarkoitus j\xc3\xa4tt\xc3\xa4\xc3\xa4 teht\xc3\xa4v\xc3\xa4ns\xc3\xa4 2012 St\xc3\xa5le Solbakkenille, mutta t\xc3\xa4m\xc3\xa4n menty\xc3\xa4 1. FC K\xc3\xb6lnin valmentajaksi p\xc3\xa4\xc3\xa4tti liitto jatkaa yhteisty\xc3\xb6t\xc3\xa4 Olsenin kanssa. Norja pelasi MM2014-karsinnoissa samassa alkulohkossa Slovenian, Albanian, Kyproksen, Islannin ja Sveitsin kanssa.  Norja aloitti karsinnat shokkitappiolla Islannille ja haparointi jatkui muun muassa kotitappiolla ja tasapelill\xc3\xa4 Albaniaa vastaan. Kovat odotukset helpohkossa alkulohkossa vaihtuivat pettymyksiin ja lopulta Norjan liitto erotti Olsenin kaksi kierrosta ennen karsintojen loppua. Olsenin viimeiseksi otteluksi j\xc3\xa4i 0\xe2\x80\x932 kotitappio Sveitsille. Tuloksen my\xc3\xb6t\xc3\xa4 Norja putosi lohkonsa nelj\xc3\xa4nneksi ja oli kaksi pistett\xc3\xa4 kakkospaikalla majaillutta Islantia j\xc3\xa4ljess\xc3\xa4.'